Valkehoof gepols in Panayiotou-moordsaak | Maroela Media
Valkehoof gepols in Panayiotou-moordsaak
Lt.kol. Audrey Till, waarnemende hoof van die Valke in Port Elizabeth tydens Christopher Panayiotou se inhegtenisneming Foto: Raahil-Sain / ANA
Die moordverhoor van Christopher Panayiotou en sy twee medebeskuldigdes het Woensdag in die hooggeregshof in Port Elizabeth hervat.
'n Saak binne 'n hofsaak duur tans voort om te bepaal of 'n video toegelaat sal word waar Panayiotou homself glo impliseer.
Die sakeman word daarvan beskuldig dat hy die meesterbrein was agter die ontvoering en moord van sy vrou, die onderwyseres Jayde Panayiotou, in April 2015.
Die staat het Woensdag lt.kol. Audrey Till, wat in daardie stadium waarnemende bevelvoerder was van die polisie se direktoraat vir prioriteitsmisdaadondersoeke (die Valke) in Port Elizabeth, ondervra.
Till was teenwoordig toe Panayiotou in hegtenis geneem is en het aan die hof gesê hy het geswyg toe die polisie op sy huis in Uitenhage toegeslaan het, 'n paar dae na sy vrou se dood. Sy het gesê kapt. Kanna Swanepoel het Panayiotou se regte aan hom voorgelees, maar Panayiotou het geweier om enigiets te sê of enige dokumente te onderteken.
"'n Selfoon is tydens 'n soektog in 'n motor buite die huis gevind," het sy gesê. Sy pa was die enigste familielid wat teenwoordig was tydens die inhegtenisneming.
Till, Swanepoel en ao Leon Eksteen het saam met Panayiotou na die Stellen Glen-kompleks in Kabegapark gegaan waar 'n soektog uitgevoer is en daar beslag gelê is op items uit die egpaar se huis.
Terry Price, vir Panayiotou, het egter tydens sy kruisondervraging aan Till gesê Panayiotou se regte is nooit aan hom voorgelees nie, en sy pa, Costa, sal dit bevestig. Hy het ook die polisie se prosedure veroordeel, omdat Panayiotou geweier het om Swanepoel se sakboek te onderteken dat hy van sy regte gewaarsku is. "Swanepoel dui dit egter nie aan in enige van sy beëdigde verklarings nie," het Price gesê.
Price wou ook weet hoe Panayiotou sy reg tot 'n prokureur van die hand gewys het, as hy nie wou praat nie.
Hy het Till gekap dat sy nie bewus is van 'n opname van 'n onderhoud en transkripsie daarvan toe Panayiotou se uitsmyter, Luthando Siyoni, deur die polisie na die Valke se kantoor geneem is nie. Till het gesê sy het Siyoni by die kantoor gesien, maar het nooit na die onderhoud verwys nie, omdat sy gemeen het dit "was nie relevant nie".
"Niemand het dus vir jou gesê hulle neem hom op nie? Jy, die hoof van die eenheid, was nie daarvan bewus nie?" wou Price weet. Till het gesê sy het eers Woensdag van die opname te hore gekom.
Die staat voer aan Sinethemba Nenembe het Sizwe Vumazonke bygestaan om Jayde te ontvoer en te vermoor, op versoek van haar man. Vumazonke, die beweerde sluipmoordenaar, is intussen oorlede.
Jayde is na die buitewyke van Kwanobuhle geneem waar sy vermoor is.
Die staat voer aan Vumazonke het haar twee keer in die rug en een keer in die kop geskiet.
Zolani Sibeko is die laaste verdagte wat in hegtenis geneem is. Hy was glo 'n paar dae voor die moord buite die kompleks waar die egpaar gewoon het. Sy betrokkenheid by die saak is nog nie bekend nie.
Die saak hervat Vrydag.
DA eis Motsoeneng se kop
Twee swanger vroue sterf in ongeluk
Genade, hier kom n tweede Oscar Pistorius saak. Hy gaan seker ook net n jaar sit.
Maroela lees weer die berig deur… wat sê paragraaf 4 eintlik (Die staat……….)
Ek was ook nie bewus daarvan dat die egpaar vermoor is nie? (Laaste paragraaf)
Ek wens dit wil ook nou tot 'n einde kom. Die uistel vir dit en uitstel vir dat – irriteer my grensloos! 'n Pragtige vrou se lewe is sinneloos beindig deur 'n man wat veronderstel was om haar lief te hê. Hulle moet boet en die swaarste straf opgelê word. Hulle moet nooit weer die buitekant van 'n tronk sien nie!
"Hy was glo n paar dae voor die moord buite die kompleks waar die egpaar vermoor is" – Maroela skrewe maak glad nie sin nie.
Ek kook as ek sulke snert hoor, hoe treurig is jy as jy wil beweer jou klient se regte is nie aan hom voorgelees nie, ag asb dit is standaard prosedure, jy is so ingeprent met dit, dit kom net self uit. Sy Pa sal natuurlik saamlieg, wys ook hoe min kanse het hy om los te kom!